Presidenti Obama drejt takimit të G-20
Priten diskutime të rëndësishme mbi Sirinë në takimin e nivelit të lartë në Shën Petersburg të Rusisë
Presidenti amerikan Barack Obama bëri sot një ndalesë në Suedi para se të shkojë në takimin e nivelit të lartë të G-20-ës këtë javë në Rusi. Siria pritet të jetë tema kryesore në takimet jozyrtare ndërsa presidenti Obama kërkon mbështetje ndërkombëtare për një sulm ushtarak në Damask, në përgjigje të përdorimit të ndaluar të gazit helmues kundër popullit sirian. Stokholmi, kryeqyteti i Suedisë, kishte forcuar sigurinë përpara mbërritjes së zotit Obama. Para se të nisej për udhëtimin tre-ditor mbrëmë, presidenti Obama siguroi mbështetje për veprim ushtarak kundër Sirisë, nga udhëheqësit më të lartë të kongresit, dhe shprehu besimin se Kongresi do të miratojë rezolutën e tij që autorizon një sulm kundër Damaskut. Por presidenti Obama dëshiron gjithashtu mbështetje ndërkombëtare për një operacion të tillë. Presidenti francez, Francois Hollande tashmë ka premtuar mbështetjen e tij. Të martën, ai shprehu shpresën se një konsensus i gjerë mund të arrihet në samitin e G20 në Shën Petersburg, të Rusisë. Presidenti Hollande foli me gazetarët pas takimit me presidentin gjerman, Joachim Gauck, në Paris. Shefi i Kombeve të Bashkuara Ban Ki-moon do të marr pjesë gjithashtu në takim në qytetin e dytë më të madh të Rusisë. Ai ka paralajmëruar kundër çdo veprimi ushtarak në Siri para një raporti të ekipit të OKB-së që do të jap rezultatet e një hetimi të kryer në rrethinat e Damaskut, ku forcat siriane dyshohet se përdorën armë kimike më 21 gusht. Para takimit, zoti Ban theksoi gjithashtu se përdorimi i armëve të këtilla do të përbënte një shkelje të rëndë të ligjit ndërkombëtar. Siria ka mohuar përdorimin e armëve kimike, dhe aleatja e saj Rusia, mikpritëse e takimit, pritet të përpiqet t’u ndyshojë mendimin pjesëmarrësve për të mos u bashkuar me një koalicion për një sulm në Siri. Në Rusi, Presidenti Obama pritet gjithashtu të takohet me një grup aktivistësh të të drejtave për të diskutuar ligjet e debatueshme të vendit që kritikët thonë se shtyp liritë dhe të drejtat e pakicave, si opozitën dhe komunitetet e homoseksualëve.